Beeldmateriaal van Schumi se ski-ongeluk ondersoekMichael Schumacher Foto: www.dw.de Ondersoekbeamptes het gesê beeldmateriaal van Michael Schumacher se ski-ongeluk wys dat hy nie op die aangewese roete geski het nie. Die beeldmateriaal kom van ŉ kamera wat aan Schumacher se valhelm vasgemaak was. Die F1-kampioen is op 29 Desember kritiek beseer toe hy in die Franse Alpe naby aan die Meribel-oord geski en geval het. Hy word steeds met medikasie onder verdowing gehou. Bruce Quincy, staatsaanklaer van Albertville, het Woensdag nuwe besonderhede verskaf oor die ondersoek, maar wou nie die spoed waarteen Schumacher geski het, beraam het nie. “Dit is nie ŉ belangrike deel van die ondersoek nie,” het hy gesê. “Kundiges moet nog raampie vir raampie die beeldmateriaal ondersoek.” Schumacher het glo 9 meter buite die aangewese roete geval en ondersoekbeamptes het bevind dat die gebied waar hy geval het as “ongerepte terrein” beskryf kan word. Daar was dus nie bakens in dié gebied nie. Ondersoekbeamptes het bevind dat die ski’s nie tot die ongeluk bygedra het nie. Intussen het Schumacher se vrou, Corinna, versoek dat die media die Universiteitshospitaal in Grenoble, waar hy behandel word, sal verlaat. ŉ Bron na aan die familie het Dinsdag aan die Duitse sportnuusagentskap, SID, gesê Schumacher toon geringe tekens van vordering en dat sy geliefdes hoopvol is dat hy sal herstel. Sy dokters voer egter aan dat hy steeds in ŉ kritieke, maar stabiele toestand is. Lees ook: “Geringe verbetering” in Schumacher se toestand Franse speurders soek Schumi-video Schumacher-ongeluk word ondersoek Michael Schumacher steeds kritiek Michael Schumacher se toestand versleg Michael Schumacher erg beseer in ski-ongeluk